KIRJALLINEN KYSYMYS E-1125/01

esittäjä(t): Ilda Figueiredo (GUE/NGL) komissiolle

(6. huhtikuuta 2001)

Aihe: Alkoholijuomien valmistevero ja viinin arvonlisävero

19. maaliskuuta 2001 portugalilaisissa sanomalehdissä uutisoitiin, että komissio aikoo poistaa viineiltä alkoholijuomien valmisteverovapauden ja mahdollisuuden alennettuun arvonlisäveroon. Tämän vuoksi arvonlisävero nousisi 5 prosentista 17 prosenttiin. Lehdissä painotetaan myös sitä, että komissio aikoo tehdä nämä muutokset kuulematta Kreikkaa ja Portugalia näistä toimenpiteistä, koska Ranskan ja Italian kanssa on jo olemassa epäsuora sopimus asiasta.

Kaikki ymmärrämme, miten tärkeä viiniala on niin sosioekonomisesti kuin kulttuurin kannaltakin, erityisesti Etelä-Euroopan maille. Viini on tunnetusti myös tyypillinen maataloustuote, ja sen valmistuksessa ei käytetä teollisia menetelmiä toisin kuin muiden alkoholijuomien kuten oluen valmistuksessa. Valmisteverovapauden poistaminen korottaisi viinin hintaa 30 escudoa litralta. Tämän toimenpiteen ja arvonlisäveroa koskevien muutosten yhteisvaikutuksesta viinin kuluttajahinnat nousisivat huomattavasti, viinin kulutus laskisi kun taas muiden korvaavien tuotteiden kulutus kasvaisi, mikä olisi haitallista koko alalle. On selvää, että tämä on ennen kaikkea Pohjois-Eurooppaan keskittyneiden monikansallisten olutpanimoiden suuri lobbausyritys.

Vahvistaako komissio portugalilaisissa sanomalehdissä julkaistut uutiset?

Jos vahvistaa, eikö komissio katso, että tämä ehdotus on ristiriitainen? Eikö viinin valmisteverovapauden säilyttäminen olisi tarpeen, jos halutaan puolustaa monipuolista, kestävää ja ympäristöä säästävää maataloutta, jossa viininviljelyn tavoin tuotetaan kuluttajalle turvallisia ja laadukkaita tuotteita?

Onko komissio arvioinut näiden toimien vaikutusta viinintuottajamaille, erityisesti Portugalille?

Aikooko komissio keskustella Portugalin kanssa näistä toimista?

Frederik Bolkesteinin komission puolesta antama vastaus

(29. toukokuuta 2001)

Komissio haluaa saattaa arvoisan parlamentin jäsenen tietoon, että alennetun arvonlisäveron soveltaminen viiniin lopetettiin Portugalissa yhteisöjen tuomioistuimen 8. maaliskuuta 2001 antaman tuomion (asia C-276/98) johdosta; tuomiossa kyseisen käytännön katsottiin rikkovan kuudetta alv-direktiiviä (neuvoston direktiivi 77/388/ETY(1), annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste).

Komissio valmistelee paraikaa toista kertomustaan alkoholijuomien valmisteveron vähimmäismäärästä ja jäsenvaltioiden alkoholijuomiin soveltaman valmisteveron määrästä. Tässä yhteydessä kaikkia jäsenvaltioita on kuultu yksityiskohtaisen kyselylomakkeen muodossa, joka kattaa kaikki ne näkökohdat, joihin komission on kertomuksessaan otettava kantaa. Niitä ovat sisämarkkinoiden moitteeton toiminta, erityyppisten alkoholijuomien välinen kilpailu, verokantojen todellinen arvo sekä muut EY:n perustamissopimuksen tavoitteet, kuten terveys- ja maatalouspolitiikka. Viimeksi mainitun osalta komissio on tietoinen siitä, miten huolestuneita useat viiniä tuottavat jäsenvaltiot ovat korkeamman arvonlisäveron käyttöönoton vaikutuksesta viinin, erityisesti pöytäviinin tuotantoon.

Komissio laatii kaikkien saamiensa tietojen ja lausuntojen perusteella kertomuksen, joka on tarkoitus antaa lähikuukausina. Raportissa käsitellään arvoisan parlamentin jäsenen esiin nostamaa kysymystä. Toistaiseksi ei ole päätetty, pitäisikö kertomukseen liittää ehdotus direktiiviksi, jolla muutettaisiin alkoholijuomien valmisteveron vähimmäismäärää.

(1) EYVL L 145, 13.6.1977.